1'O jun achi, ma Lázaro u bi, lic iwab. Ire are qui xibal i ati Mariy i ati Márta, je jekel pa ral tinimit Betánia. 2I ati Mariy-le, are ati Mariy chi xo'on panok, xcojow cunbal muy che rakan i Kajwal, y xu chakijsaj ru' u wi. Ire, ranab i ma Lázaro chi iwab. 3I je queb ranab-le, xqui tak rason ru' i Jesus, xqui bij bic: —Kajwal, lic iwab i achi chi c'ax ca na'o —xqui bij. 4I Jesus, are xu ta ile, xu bij: —I yobil-le, n-are ta ca q'uisaw u camic. Are i rumal re, are ca 'alijinsaw u 'ij u cho'ab i Dios, ca 'alijinsaw u 'ij u cho'ab i u C'ojol i Dios chique i winak —xu bij. 5I Jesus lic c'ax que u na i oxib alc'wa-laxel-le. 6(Tupu c'ax que u na'o), are xu ta chi iwab i ma Lázaro, xcanaj chic queb 'ij chila pa 'o wi. 7Te'uri xu bij chique u tijoxelab: —Coj 'e chic pa Judéa (pa jekel wi i ma Lázaro). 8I u tijoxelab xqui bij che: —Tijonel, ¿cawaj bari cat 'e tan chic chila? Man cacaj te'ek i nimak tak aj Israel chila cat qui camsaj che abaj —xe cha che. 9(I Jesus xu bij jun tzij chique, 'ilbal-re chi maja cu rik i 'ij ca camic.) Xu bij: —¿Xataba n-ta cablajuj 'or che jun 'ij? 'Olic pues. We jun ca bin pa'ij, n-ta cu taquij wi rib, man 'o i sak chuwach i jyub ta'aj crilo. 10Péro we jun ca bin cha'ab, cu taquij rakan, man n-ti sak ru' —xu bij. 11Te'uri xu bij i Jesus chique: —I kamig ma Lázaro ya xwaric, xui-ri ca 'e in c'astaj —xu bij. 12I u tijoxelab xqui bij che: —Kajwal, we xa cwaric, lic cutzir-i —xe cha. 13Xui-ri, i usuc' u tzij i Jesus que'elok chi ma Lázaro camnak chic. I u tijoxelab xqui ch'ob ique chi xa cwaric, man queje ile xu bij i Jesus. 14Te'uri i Jesus xu 'alijinsaj u tzij chique; xu bij: —I ma Lázaro ya xcamic. 15Quin quicotic chi n-in ta chila are xcamic. 'Utz que'el chiwe yix, man ca cowir u cubibal i c'ux chwe, rumal wach i quin 'an na. Bay. Jo', jo kila —xu bij chique. 16'O jun chique i tijoxelab, ma Tomas u bi, xak "a-Yox" quiqui bij che. Ire xu bij chique i juban chic tijoxelab: —Xak choj 'oj yoj ru', chakachi'ilaj bi i ka Mayes; we quiqui camsaj, xak coj qui camsaj yoj ru' —xu bij. 17Are xupon i Jesus chila pa Betánia, 'o chic cajib 'ij che u mukic i ma Lázaro. 18I ral tinimit Betánia, n-naj ta 'o wi che i Jerusalen, colo queb kilómetro ru' nic'aj 'o che u najtil. 19Rumal-i je q'ui chique i aj Israel winak xe 'e quila i ati Márta i ati Mariy, que qui pacbej qui bis rumal u camic i qui xibal. 20I ati Márta, are xu ta chi xupon i Jesus, xa 'e u c'ulaj; xui-ri, i ati Mariy xcanaj can ru' ja. 21I ati Márta xu bij che i Jesus: —Kajwal, we tene at 'o chi, n-queje tene ca cam-i in xibal. 22Péro weta'am chi Dios cu ya na chawe wach ca tz'onoj che —xu bij che i Jesus. 23I Jesus xu bij che: —I a xibal ca c'asi chic. 24I ati Márta xu bij che: —Weta'am chi ire cwalij chic are que walij i camnak pa q'uisbal 'ij —xu bij. 25Are 'uri i Jesus xu bij che: —Are yin que in walijsaj i je camnak; are yin in qui c'aslemal. Pachin cu cuba u c'ux chwe yin, we xcamic, ca c'un chic sak chuwach. 26Xak pachin i c'aslic, we xu cuba u c'ux chwe yin, lic n-ca cam taj. ¿Cat cojon yet che ile? —xu bij che. 27I ati Márta xu bij: —In cojom ile, Kajwal. Cul in c'ux che chi yet at i Crísto, at Rac'al i Dios; are yet chi 'ax koy'em wi a c'unic chuwach i jyub ta'aj —xcha. 28Are xbitaj ile, te'uri i ati Márta xa 'e chu siq'uixic u cha', chi ati Mariy. Xu bij che ali'al: —I ka Tijonel ya xc'unic y cat u siq'uij —xu bij. 29I ati Mariy, are xu ta ile, juntir xwalijic, xa 'e chu c'ulaxic i Jesus. 30I Jesus c'a maja coc che i tinimit; chila 'o wi pa xc'ulax wi rumal i ati Márta. 31I aj Israel winak chi je 'o chi rachoch i ati Mariy, quiqui pacbej u bis, are xquilo chi juntir xa 'e i ati Mariy, xqui ch'obo chi mok chila ca 'e o' wi pa muktal wi u xibal. Rumal-i ique xe terej bic. 32I ati Mariy xupon chila ru' i Jesus. Are xril u wach, xuqui chuwach y xu bij che: —Kajwal, we tene at 'o chi, n-queje tene ca cam-i in xibal —xu bij. 33I Jesus xril ati Mariy co'ic, xak xe ril i juban je 'o ru' que o'ic. Ile n-xu maj tu wach y xa 'utut u c'ux. 34Xu tz'onoj chique: —¿Pa xi muk wi i a-Lázaro? —co'ono. —Kajwal, chol awila —xe cha che. 35I Jesus xo'ic. 36Rumal-i, i aj Israel winak xqui bij: —Chiwilape', lic c'ax cu na i ma Lázaro —xe cha. 37Xak je 'o jujun chique xqui bij: —Are ire-le chi xu tzunsaj i mawach. We tene 'o ire chi ¿ca cam nawi i 'etz ma Lázaro? —xqui bij chiquiwach. 38I Jesus lic xa 'utut tan chic pu c'ux, y xtejeb pan pa muktal wi i ma Lázaro. I jul pa qui mukum wi qui worom che jun abaj, tz'apim can u chi' ru' jun abaj. 39I Jesus xu bij: —Chiwesaj i abaj-le. I ati Márta, chi ranab i camnak xu bij che i Jesus: —Kajwal, ya n-'us ta chic; ya 'o chic ruxlab man ya 'o chic cajib 'ij che —co'ono. 40Are 'uri i Jesus xu bij: —¿Xataba n-in bim ta chawe, we cul a c'ux chwe, cawil i nim laj u 'ij u cho'ab i Dios? —xu bij che. 41Are 'uri xquesaj abaj chu chi' i jul. I Jesus xtaken chicaj, xu bij: —Ta, quin tioxij chawe man a tom in tzij. 42Yin weta'am chi yet 'ax quin a ta wi, péro xin bij i tzij-le cumal que i winak-i, man 'utz quiqui coj ique chi yet in a takom lok —xu bij. 43Are xbitaj ile rumal, te'uri co xch'awic; xu bij: —A-Lázaro, ¡chat el lok! —xcha. 44Juntir xel li camnak, bal'atim i rakan u 'ab pa c'ul; i u palaj xak pasim pa c'ul. I Jesus xu bij: —Chi toro, man ca binic —xu bij chique. 45I aj Israel winak chi je petnak ru' i ati Mariy, je q'ui xqui cuba qui c'ux che i Jesus rumal wach i xquilo. 46Xui-ri je 'o jujun chique xe 'e chu bixquil chique i aj Fariséo wach i xu 'an i Jesus. 47Rumal-i, i aj Fariséo, xak cu' i ajwab sacerdóte, xe 'e chu molic quib cu' i aj nuc'bal t'isbal. Are qui molom quib, xqui bij chiquiwach: —¿Wach caka 'ano? I achi-le, mas i milágro ca tijin chu 'anic. 48We to' queje ile caka canaj, conojel i winak quiqui coj ni u tzij i achi-le. Te'uri i 'atbal tzij pa Róma que u tak li rakan u 'ab, quiqui maj i rachoch i Dios waral, xak quiqui ya quib puwi i ka tinimit —xqui bij. 49Te'uri, i mer caj'atzil i sacerdóte che i junab-le, ma Caifas u bi, ire xu bij chique i qui molom quib: —¡Yix n-ta 'o iweta'am! 50¿N-qui ch'ob ta bari chi 'utz que'el chake we ta ca cam jun achi, xa jun, pa qui q'uexel conojel i winak? Queje ile, n-ca sach tu wach ronojel i ka tinimit —xu bij chique. 51I mam Caifas, are xu bij i tzij-le, n-to' ta pu jolom ire xpe wi; ru' i Dios petnak wi u bixquil ile. Dios xa 'anaw che are xu bij i tzij-le, man i mam-le 'atz laj sacerdóte che i junab-le. Queje ile, xu 'alijinsaj chique chi Jesus ca cam na pa qui q'uexel i aj Israel winak. 52Y n-xui ta chique i aj Israel; xak ca cam na, junamsabal-que conojel i je rac'al i Dios chi je 'o chuwach tak i jyub ta'aj. 53Che i 'ij-le, i nimak tak aj Israel xqui jek u yijbaxic wach u camsaxic i Jesus quiqui 'ano. 54Rumal-i, i Jesus n-xmalcat ta chic chiquiwach u q'uial aj Israel winak chila pa Judéa, xui-ri xa 'e che jun aldéa chi 'o chu chi' i chakij jyub pa n-ta wi winak. I aldéa-le, Efrain u bi. Chila xcanaj wi cu' u tijoxelab. 55Are ya mer cu rik i 'ij re i páscua que i aj Israel winak, je q'ui i winak xe 'el pa qui tinimit, xe 'e c'a Jerusalen. Xe 'e chu 'anic rawasil, 'anbal ch'am che quib chuwach i Dios man ya ca c'un i nima'ij páscua. 56Are xe malcat pa tinimit Jerusalen, xqui tij u takexic chiquixol i winak, 'ilbal-re we ca c'un i Jesus. Are xe oc pa rachoch i Dios, xqui tz'onoj chiquiwach: —¿Wach qui ch'ob yix? ¿Ca c'un nawi che i nima'ij-i? ¿O n-ca c'un taj? —xe cha. 57I aj Fariséo, xak cu' i ajwab sacerdóte xquesaj u bixquil chique i winak: "We xiwil u wach i Jesus, chi bij chake," xqui bij. Queje ile xqui bij man cacaj ique quiqui chapo.
SAN JUAN 11